CELEX: 62009CA0065
Language: hu
Date: 2011-06-16 00:00:00
Title: C-65/09. és C-87/09. sz. ügy: A Bíróság (első tanács) 2011. június 16-i ítélete (Bundesgerichtshof, Amtsgericht Schorndorf — Németország előzetes döntéshozatal iránti kérelme) — Gebr. Weber GmbH kontra Jürgen Wittmer (C-65/09), Ingrid Putz kontra Medianess Electronics (C-87/09) (Fogyasztóvédelem — Fogyasztási cikkek adásvétele és a kapcsolódó jótállás — 1999/44/EK irányelv — A 3. cikk (2) és (3) bekezdése — Az orvoslás egyetlen módjaként a hibás fogyasztási cikk kicserélése — A fogyasztó által már beépített hibás fogyasztási cikk — Az eladónak a hibás fogyasztási cikk eltávolítására és a csereként átadott fogyasztási cikk beépítésére irányuló kötelezettsége — Abszolút aránytalanság — Következmények)

30.7.2011   
            
            
               HU
            
            
               Az Európai Unió Hivatalos Lapja
            
            
               C 226/2
            
         A Bíróság (első tanács) 2011. június 16-i ítélete (Bundesgerichtshof, Amtsgericht Schorndorf — Németország előzetes döntéshozatal iránti kérelme) — Gebr. Weber GmbH kontra Jürgen Wittmer (C-65/09), Ingrid Putz kontra Medianess Electronics (C-87/09)
   (C-65/09. és C-87/09. sz. ügy) (1)
   
   (Fogyasztóvédelem - Fogyasztási cikkek adásvétele és a kapcsolódó jótállás - 1999/44/EK irányelv - A 3. cikk (2) és (3) bekezdése - Az orvoslás egyetlen módjaként a hibás fogyasztási cikk kicserélése - A fogyasztó által már beépített hibás fogyasztási cikk - Az eladónak a hibás fogyasztási cikk eltávolítására és a csereként átadott fogyasztási cikk beépítésére irányuló kötelezettsége - Abszolút aránytalanság - Következmények)
   2011/C 226/02
   Az eljárás nyelve: német
   
      A kérdést előterjesztő bíróság
   
   Bundesgerichtshof, Amtsgericht Schorndorf — Németország
   
      Az alapeljárás felei
   
   
      Felperesek: Gebr. Weber GmbH (C-65/09), Ingrid Putz (C-87/09)
   
      Alperesek: Jürgen Wittmer (C-65/09), Medianess Electronics (C-87/09)
   
      Tárgy
   
   Előzetes döntéshozatal iránti kérelem — Bundesgerichtshof Amtsgericht Schorndorf — A fogyasztási cikkek adásvételének és a kapcsolódó jótállásnak egyes vonatkozásairól szóló, 1999. május 25-i 1999/44/EK európai parlamenti és tanácsi irányelv (HL L 171., 1999.7.7., 12. o.; magyar nyelvű különkiadás 15. fejezet, 4. kötet, 223. o.) 3. cikke (2) és (3) bekezdésének értelmezése — Az eladó hibáján kívül hibás termék eladása a fogyasztónak — A termék fogyasztó általi megfelelő beépítése — Nemzeti szabályozás, amely szerint az eladó az orvoslás más módjának hiányában ésszerűtlen költségek esetén nem köteles a hibás termék kicserélésére — E szabályozás összeegyeztethetősége az említett közösségi rendelkezésekkel — Az összeegyeztethetőség hiányában az említett irányelv 3. cikkének (3) bekezdésében szereplő „térítésmentes kijavítás” fogalmának értelmezése — Az eladó kötelezése a fogyasztó által megfelelő módon beépített hibás termék eltávolítása költségeinek viselésére.
   
      Rendelkező rész
   
   
               1.
            
            
               A fogyasztási cikkek adásvételének és a kapcsolódó jótállásnak egyes vonatkozásairól szóló, 1999. május 25-i 1999/44/EK európai parlamenti és tanácsi irányelv 3. cikkének (2) és (3) bekezdését úgy kell értelmezni, hogy amennyiben valamely nem szerződésszerű, a hiba megnyilvánulását megelőzően a fogyasztási cikk természetének és céljának megfelelően a fogyasztó által jóhiszeműen beépített fogyasztási cikk szerződésszerű állapotát kicserélés útján helyreállítják, az eladó köteles arra, hogy vagy saját maga távolítsa el ezt a fogyasztási cikket arról a helyről, ahová azt beépítették, és oda a csereként átadott fogyasztási cikket beépítse, vagy arra, hogy viselje az említett eltávolítással és a csereként átadott fogyasztási cikk beépítésével járó, szükséges költségeket. Az eladónak ez a kötelezettsége attól függetlenül fennáll, hogy az eladó — az adásvételi szerződés alapján — köteles lett volna-e beépíteni az eredetileg vásárolt fogyasztási cikket.
            
         
               2.
            
            
               Az 1999/44 irányelv 3. cikkének (3) bekezdését úgy kell értelmezni, hogy azzal ellentétes az, hogy valamely nemzeti jogszabály biztosítja az eladó számára azt a jogot, hogy azon indokkal tagadhassa meg a nem szerződésszerű fogyasztási cikk kicserélését — mint az egyetlen lehetséges orvoslási módszert —, hogy a kicserélés a fogyasztási cikk hibátlan állapotbani értékére és a hiba jelentőségére tekintettel aránytalan költségeket okoz, e fogyasztási cikk azon helyről való eltávolításának kötelezettsége miatt, ahová azt beépítették, valamint a csereként átadott fogyasztási cikk oda történő beépítésének kötelezettsége miatt. Ezzel a rendelkezéssel azonban nem ellentétes az, hogy a fogyasztónak a hibás fogyasztási cikk eltávolításával és a csereként átadott fogyasztási cikk beépítésével járó költségek megtérítéséhez való jogát ilyen esetben az eladó által vállalt arányos összegre korlátozzák.
            
         
      (1)  HL C 90., 2009.4.18.